|  |  |
| --- | --- |
|  | Anexa nr. 1  la dispoziţia Primarului General  al municipiului Chişinău  nr.\_\_\_\_\_\_\_\_din\_\_\_\_\_\_\_\_\_\_\_2020 |

**R E G U L A M E N T U L**

**Comisiei teritoriale pentru prevenirea și combaterea traficului de fiinţe umane în municipiul Chișinău**

**I. DISPOZIŢII GENERALE**

1. Comisia teritorială pentru prevenirea și combaterea traficului de fiinţe umane în municipiul Chișinău este constituită prin dispoziţia Primarului General al municipiului Chişinău în componenţa căreia se includ persoane cu funcţii de răspundere din cadrul Primăriei Municipiului Chişinău, subdiviziunilor Consiliului municipal Chișinău, Ministerului Afacerilor Interne, Ministerului Sănătății, Muncii și Protecţiei Sociale, Agenției Servicii Publice, reprezentanți ai confesiunilor religioase, organizaţiilor neguvernamentale.

2. Prezentul Regulament stabileşte modul de activitate al Comisiei teritoriale pentru prevenirea și combaterea traficului de fiinţe umane în municipiul Chișinău (în continuare – Comisia).

3. Cheltuielile legate de activitatea Comisiei se vor efectua în limitele alocațiilor prevăzute anual în bugetul municipiului Chișinău și din alte surse conform legislației;

4. Comisia teritorială pentru prevenirea și combaterea traficului de fiinţe umane din municipiul Chișinău este un organ consultativ, creat în scopul coordonării și monitorizării activității de prevenire și combatere a traficului de ființe umane la nivelul municipiului Chișinău și consolidării parteneriatelor între instituțiile publice, organizațiile necomerciale și sectorul privat.

**II. COMPONENŢA COMISIEI**

5. Componența nominală a Comisiei se aprobă prin dispoziţia Primarului General al municipiului Chişinău.

6. Comisia este constituită din președinte, doi vicepreședinți, secretar, membri cu drept de vot și membri cu drept de vot consultativ.

Componența acesteia poate fi modificată la necesitate.

7. Preşedinte al Comisiei este viceprimarul responsabil de problemele sociale al municipiului Chişinău.

8. În calitate de vicepreşedinți ai Comisiei sunt numiți:

- șeful Direcției administrație publică locală a Primăriei Municipiului Chișinău;

- șeful Secției social-umanitare și relații interetnice din cadrul Direcției administrație publică locală a Primăriei Municipiului Chișinău.

9. Secretar al Comisiei este numit un specialist principal al Secției social-umanitare şi relaţii interetnice din cadrul Direcției administrație publică locală.

10. În componența Comisiei, membri cu drept de vot, sunt incluși vicepretorii pe probleme sociale, conducătorii subdiviziunilor CMC, serviciilor publice desconcentrate aleministerelor cu competențe în domeniul prevenirii și combaterii traficului de ființe umane (TFU) reprezentanți ai:

* Primăriei Municipiului Chişinău;
* Preturilor de sector;
* Direcției de Poliţie a municipiului Chişinău;
* Direcţiei generale educaţie, tineret şi sport;
* Direcţiei generale asistenţă socială și sănătate;

- Direcției cultură;

- Direcţiei relaţii cu publicul și buget civil;

* Direcţiei municipale pentru protecţia drepturilor copilului;
* Direcției generale pentru ocuparea forţei de muncă Chişinău;
* Agenției Servicii Publice;
* Centrului pentru combaterea traficului de persoane;

- Centrului de asistență și protecție a victimelor și potențialelor victime ale traficului de ființe umane;

* Inspectoratului teritorial de muncă Chișinău.

Comisia are în componența ei și câte un reprezentant cu drept de vot consultativ al:

* Mitropoliei Chișinăului și a Întregii Moldove;
* Mitropoliei Basarabiei, Exarhat al Plaiurilor;
* Organizaţiilor neguvernamentale.

11. Reprezentanții organizațiilor neguvernamentale, care desfășoară activități de prevenire și combatere a traficului de ființe umane și de acordare a asistenței victimelor și prezumatelor victime ale traficului de ființe umane, reprezentanți ai confesiunilor religioase vor participa la ședințele Comisiei în calitate de membru cu drept de vot consultativ.

**III. ATRIBUȚIILE COMISIEI**

12. În vederea realizării sarcinilor sale, Comisia exercită următoarele atribuții:

a) organizează campanii de informare, seminare și întruniri în scopul informării populației despre consecințele migrației ilegale și ale traficului de ființe umane;

b) coordonează activitățile de prevenire și combatere a traficului de ființe umane la nivelul municipiului Chișinău și consolidează parteneriatele dintre instituțiile publice și organizațiile necomerciale;

c) colaborează cu coordonatorul echipei multidisciplinare din municipiul Chișinău, instituțiile publice, organizațiile necomerciale naționale și organizațiile internaționale, reprezentanții sectorului privat etc., care, după caz sunt invitați la ședințele comisiei;

d) coordonează realizarea în municipiul Chișinău a activităților de prevenire a traficului de ființe umane, inclusiv a traficului de copii, prevăzute în planul anual de activitate al Comisiei, inclusiv în documentele de politici și cadrul legal din domeniul prevenirii și combaterii traficului de ființe umane;

e) monitorizează și evaluează periodic activitățile de prevenire a traficului de ființe umane realizate de către autoritățile administrației publice municipale cu informarea ulterioară a Secretariatului permanent al Comitetului Național pentru combaterea traficului de fiinţe umane;

f) acordă asistență informațională și logistică autorităților administrației publice municipale și instituțiilor publice cu competențe în domeniu;

g) colaborează cu comisiile similare din alte unități administrativ-teritoriale;

h) susține și participă la implementarea programelor de instruire privind prevenirea și combaterea traficului de ființe umane, destinate specialiștilor cu competențe în domeniu;

i)  acordă asistenţă la elaborarea programelor de cercetare, analiză şi colectare a datelor statistice privind traficul de fiinţe umane;

j) întocmeşte rapoarte semestriale şi anuale, note informative privind activitatea comisiei, prezentându-le Comitetului Național pentru combaterea traficului de fiinţe umane;

k) înaintează Consiliului municipal Chișinău propuneri privind planificarea resurselor financiare destinate prevenirii traficului de ființe umane, asistenței și protecției victimelor, prezumatelor victime ale traficului de ființe umane;

l) examinează rapoartele semestriale și anuale privind activitatea desfășurată de către echipa multidisciplinară din municipiul Chișinău, subdiviziunile Consiliului municipal Chișinău în vederea prevenirii și combaterii traficului de ființe umane, a protecției și asistenței victimelor traficului de ființe umane.

**IV. MODUL DE DESFĂŞURARE A ACTIVITĂŢII COMISIEI TERITORIALE PENTRU PREVENIREA ȘI COMBATEREA TRAFICULUI DE FIINȚE UMANE ÎN MUNICIPIUL CHIȘINĂU**

13. Comisia îşi desfăşoară activitatea în baza principiilor:

1) legalităţii;

2) respectării drepturilor şi libertăţilor fundamentale ale omului;

3) colegialităţii şi respectului reciproc;

4) responsabilităţii membrilor săi pentru exercitarea atribuţiilor ce le revin în calitate de reprezentanţi ai instituțiilor competente şi de membri ai comisiei;

5) mediatizării şi transparenţei, în condiţiile legii;

6) parteneriatului social;

7) nediscriminării;

8) confidențialității.

14. Comisia îşi desfăşoară activitatea în baza unui plan anual de activitate, care se aprobă de preşedintele Comisiei respective.

15. Şedinţele Comisiei sunt conduse de preşedinte, care exercită următoarele atribuţii:

a) conduce activitatea Comisiei;

b) convoacă şi conduce şedinţele Comisiei;

c) aprobă ordinea de zi a şedinţelor Comisiei;

d) semnează procesele-verbale ale ședințelor şi alte documente ce vizează activitatea Comisiei;

e) reprezintă Comisia în relațiile cu Comitetul Național pentru combaterea traficului de fiinţe umane, Secretariatul permanent al Comitetului Național pentru combaterea traficului de fiinţe umane, autoritățile publice, organizațiile necomerciale naționale, reprezentanții sectorului privat, confesiunile religioase și organizațiile internaționale;

f) solicită informații necesare de la autoritățile administrației publice municipale și organizațiile necomerciale în vederea elaborării notelor informative semestriale și anuale.

**16.** Activitatea Comisiei în perioada dintre ședințele de lucru este asigurată de către secretarul Comisiei, care exercită următoarele atribuții:

a) asigură asistența organizatorică, informațională și metodologică a activității Comisiei;

b) solicită propunerile membrilor Comisiei referitoare la planul anual de activitate și ordinea de zi a ședințelor de lucru;

c)  elaborează și prezintă pentru aprobare planul anual de activitate, ordinea de zi a ședințelor de lucru;

d)  solicită de la membrii Comisiei informații privind subiectele care urmează a fi incluse în ordinea de zi a ședinței de lucru cu cel puțin 10 zile înainte de convocarea ședinței;

e)  pregătește materialele pentru ședințele Comisiei;

f)  întocmește procesele-verbale ale ședințelor Comisiei;

g) întocmește rapoartele activității Comisiei;

h) monitorizează realizarea deciziilor adoptate în cadrul ședințelor;

i)  acordă asistență la elaborarea programelor de cercetare, analiză și colectare a datelor statistice privind traficul de ființe umane;

j) întocmește rapoarte semestriale și anuale, note informative privind activitatea Comisiei, prezentându-le Comitetului Național pentru combaterea traficului de fiinţe umane;

k) în caz de încetare a raporturilor de muncă ale secretarului Comisiei, transmite președintelui Comisiei, prin act confirmativ, materialele referitor la activitatea Comisiei. În situația în care secretarul Comisiei este substituit, actele menționate la lit. j) sunt transmise noului secretar;

l) la invitația echipelor multidisciplinare teritoriale, participă la ședințe.

**17.** Materialele ședințelor, corespondența, datele statistice, procesele-verbale, alte informații și materiale privind activitatea comisiei sunt păstrate la Primăria Municipiului Chișinău și conform nomenclatorului – tip al dosarelor și sunt transmise Direcției de arhiva Chișinău.

18. Ordinea de zi a şedinţelor Comisiei se întocmeşte de secretarul Comisiei, în baza planului de activitate sau a propunerilor înaintate de preşedintele şi membrii Comisiei.

19. Ordinea de zi se aduce la cunoştinţa membrilor Comisiei cu cel puţin 5 zile înainte de convocarea şedinţei, cu prezentarea subiectelor care urmează să fie examinate în cadrul şedinţei.

20. Şedinţele Comisiei se convoacă ori de câte ori este necesar, dar nu mai rar decât o dată în semestru şi sunt deliberative dacă la ele participă majoritatea membrilor.

 21. Şedinţele Comisiei se ţin în orele de program. În perioada de activitate a Comisiei, membrilor ei li se păstrează salariul mediu lunar la locul permanent de muncă.

22. Procesul-verbal al şedinţei Comisiei se întocmeşte de secretarul Comisiei, în termen de 3 zile de la data desfăşurării şedinţei și se aduce la cunoștința membrilor Comisiei.

**23.** Fiecare ședință se încheie prin adoptarea unei decizii referitor la subiectele discutate, care va fi plasată pe pagina oficială a Primăriei Municipiului Chișinău.

24. Deciziile Comisiei se aprobă cu votul majorităţii membrilor prezenţi la şedinţă.

25. Deciziile Comisiei sunt semnate de către preşedintele şi secretarul acesteia. În cazul necesității întreprinderii acțiunilor de prevenire și combatere a traficului de ființe umane sau a măsurilor de asistență și reabilitare a victimelor și prezumatelor victime ale traficului de ființe umane, deciziile Comisiei sunt remise Consiliului municipal Chișinău, cu propuneri de a emite un act corespunzător cu caracter executoriu.

26. Deciziile Comisiei şi extrasele din procesele-verbale sunt prezentate Comitetului Național pentru combaterea traficului de fiinţe umane.

**V. CONLUCRAREA DINTRE COMISIA TERITORIALĂ ŞI COMITETUL**

**NAŢIONAL**

27. Deciziile Comitetului Național pentru combaterea traficului de fiinţe umane sunt executorii pentru Comisia teritorială pentru prevenirea și combaterea traficului de ființe umane din municipiul Chișinău.

28. Activitatea Comisiei poate fi examinată şi evaluată la şedinţa Comitetului naţional.

29. Comisia informează Comitetul naţional, până la 15 ianuarie şi respectiv 15 iulie, despre activităţile de prevenire şi combatere a traficului de fiinţe umane întreprinse în municipiul Chișinău, înaintând propuneri de eficientizare a acestora.

**VI. DISPOZIŢII FINALE**

30. Activitatea Comisiei este sistată prin dispoziţia Primarului General al municipiului Chişinău.

31. Prezentul Regulament poate fi modificat prin dispoziţia Primarului General, la propunerea Comisiei teritorială pentru prevenirea și combaterea traficului de ființe umane din municipiul Chișinău. Modificările devin valabile de la data prevăzută în dispoziţia Primarului General.

|  |  |
| --- | --- |
| **Secretar interimar al**  **Consiliului municipal Chișinău** | **Silvia LIPCANU** |